Hlina, Alojz, poslanec NR SR (2013-12-16):
Vážená pani predsedajúca, vážený pán Holjenčík, aby som správne povedal titul – ste predseda regulačného úradu, áno? – tak, aby som sa nepoplietol. Vážené kolegyne, kolegovia, oznámim aj výnimočnú chvíľu, že nám to naozaj graduje a v pléne, ja to občanom poviem, v pléne zo SMER-u nie je momentálne nikto. Čiže ak by vás náhodou trápili účty za telefón, síce telefónu sa to až tak netýka, ale plyn, elektrina, voda, teplo, stočné, tak by ste neverili, že hrdinsky tu za vás bojuje celkom nula poslancov SMER-u. Nech sa páči, nech vystúpi niekto od SMER-u a nech povie, koľko bojuje poslancov opozície, ja to nepoviem. Ja len hovorím, koľko smerákov bojuje za vaše práva, aby ste, keď všetko zaplatíte, tie energie, aby vám ešte niečo zostalo na kapra. No nula, by ste neverili! A ešte sú tak drzí a budú tak drzí, už to je avizované, že zajtra neschvália mimoriadnu schôdzu o nebankových spoločnostiach. SMER, vážení, sociálna strana, ešte o tom bude reč. Raz, raz si budete ťukať na čelo, možno aj toto bude jedna z vecí, ktorá k tomu prispeje. K samotnej správe dovoľte uviesť, ešte skôr ako uvediem, ja by som bol naozaj rád, aj keby sme tu s kolegami vzdali určitým spôsobom úctu armáde padlých bojovníkov, falošných blogerov a nikerov a neviem koho všetkého pod vedením generála Hujera, ktorých vojsko bolo porazené, a dneska o tom píše SME. To som si, to považoval naozaj za potrebné vzdať úctu týmto bojovníkom za práva SMER-u. Smiešne. (Vystupujúci sa smeje.) To takú, ospravedlňujem sa, pani predsedajúca, to takú, ale to mi nedalo, aby som nepovedal, že generál Hujer doviedol svojich bojovníkov, fantómov a všetkých, že vás z toho, že z tej hanby sa, ušiť kabát, vážení. To ja neviem, že to niekto ešte, ešte sa z toho nepototo. Tak nech sa páči. Ja si myslím, že úrad pre reguláciu by si zaslúžil, ja som si pozeral tie rady a vyznamenania. A rad je tá vyššia forma a pre toto by to stálo, že Rad Ľudovíta Štúra, lebo to sa udeľuje za mimoriadny príspevok v Slovenskej republike z hocijakého pohľadu či z kultúry, či z ekonomiky. Ja si myslím, že úrad si to zaslúži. Tak by som teda poprosil pána prezidenta, že aby tento úrad ocenil, lebo naozaj sa podarilo nemožné. A to treba oceniť. Podarilo sa to, že viac sa už platiť ani hádam, ani nedá, takže toľko presne platíme. Ja sa pýtam, že ak ste za 120 mil. ročne, 120 mil. korún ročne stála teda prevádzka úradu, to sú strašné peniaze, teda ináč nič v zlom, nech mi niekto povie, že načo treba regulátorovi, to je 88 ľudí, ktorí nevyrábajú, ja neviem, niečo a na to kupujú suroviny, ktorí len asi vyhodnocujú, kontrolujú, taká nejaká základná predstava, tak by ma zaujímalo, že kam, keď už, z tých 120 miliónov, kam šlo? Ľudí by to malo zaujímať. Ak vás niečo zaujíma, tak sa pýtajte prípadne na to, že kde šlo 120 mil. korún pre 88 ľudí, pre regulačný úrad, ktorý v zásade nevytvára žiadnu hodnotu, len, len kontroluje. A podarilo sa za tých 120 mil. to, že drahšie to už nebude. Ani nemohlo byť. To znamená, všetko je, tam ten ukazovateľ, tam sa to priebežne mení, ale naozaj už z tejto biedy viac nevytrieskate za elektriku, už z tejto biedy viac nevystriekate za plyn, za vodu. Tam bol ten ukazovateľ energetickej chudoby, ktorý hovorí, že nie je dôležité, že absolútna cena energie, hej, lebo aj tam sme na tom zle, aj v absolútnej cene energie sme v tých štatistikách veľmi zle na tom. Aj keď si to niekto hodí do vzorca, že, tej energetickej chudoby, to znamená, podiel výdavkov na energie z celkového rozpočtu domácností, tak tam myslím, že sme prví alebo druhí. Nuž, toto sú výsledky úradu pre reguláciu. Ja sa potom pýtam, že keby sa neminulo tých 120 mil. a nemali by sme ten úrad, ktorý zabezpečil to, že je všetko najdrahšie, tak to potom by tu čo bolo?! Ja neviem. Potom by tu čo bolo? Že to by boli, jaké tie ceny? Že fakt to neviem, tak laicky sa na to pozerám. Neviem to vyhodnotiť. Že to chce tu niekto povedať, že keby nebol úrad pána Holjenčíka, tak za tú elektriku ešte viac platíme?! Lebo už teraz platíme veľa. Celkove ľuďom treba povedať, že oni sa, vám sa podsúva, že všetko veľa stojí. Viete, to vôbec nie je pravda. Vôbec to nie je pravda. Zjednodušene, otepľuje sa, zatepľujete, vy zatepľujete, míňate a neviem čo, že zatepľujete. Všetko, čo žralo elektriku, a nejaké výrobné závody sú už dávno v Ázii. To znamená, špeciálne, čo sa týka elektriky, tak tej je prebytok. A to je, jasne sa hovorí, že cena silovej energie klesla na úrovni 40-ch percent. Čiže ohlasovať teraz, čo bolo ohlásené na tlačovke úradu, že cena energie, elektrickej energie padne o 7 %, je fakt smiešne. Viete, z tej vysokej, lebo to je znova, že keby si tu človek zaradil, že z tej priemernej, ale z tej vysokej o 7 % pri tom, kde vlastne ceny silové energie padli takýmto spôsobom, je... Ale znova vám je to predané ako navoňaná, pardon za výraz, zdochlina, že jak sa máte všetci tešiť, že čo všetko pre vás tuná súdruhovia vybavili. Sedem percent. Máte pomaly písať listy. Mimoriadne a špeciálne v tej elektrike je to tak. Čo sa týka plynu detto. Viete, tiež to sú také tie oblasti podnikania. To máte jak s operátorom telefónov, že v zásade čím menej telefonujete, tým platíte, ak nie to isté, tak ešte viac, že k tomu, nakoniec vás tak všetkých domotajú, že furt platíte to isté. A presne je to s energiami. Že vy síce zateplíte, menej kúrite, neskôr začnete kúriť, skôr vypínate kúrenie a nakoniec vždycky platíte pomaly rovnako. A to je presne to, že oni, ten apetít sa nastaví na určitú sumu, čiže aj keď toľko neminiete, tak toľko oni čakajú, že máte zaplatiť a presne o toľko vám to zvýšia. Čiže celý systém je tak, a ide, nastavený. Otázka je, že či ho ten regulátor k tomu pustí, alebo nepustí. No náš regulátor ich úplne, nieže ich pustí, on ich posunul, povedal, že ešte, ešte to ustojíme, ešte im to dajte aj o niečo drahšie. A potom oslávime, že 7 % spadla elektrika. A teraz poviem pre ľudí mimoriadne cennú informáciu, lebo tu bola, to bolo tak znova ponúkané jak dejinná udalosť, pomaly fakt svetového významu, ale mimo, špeciálne nášho slovenského významu, že s tým plynom. Už sa nechcem vracať k plynu, ale znova oficiálny výstup z vašej tlačovky, pán predseda. Takže počúvajte, vážení občania, dobre, 0,23 % sa znížia ceny plynu pre domácnosť. Ja si myslím, že to je naozaj hodné potlesku. A keby tu nejakí poslanci SMER-u boli, tak naozaj by bolo treba zatlieskať, lebo dokázať, vylobovať v dnešnej dobe, kde sa veci dejú, ako sa dejú, hej, že všetko ide, a to si treba povedať, že je to pravda aj v elektrike, aj v plyne, že nie je tá tendencia taká, ako by si niekto myslel, alebo ako sa snažíte ľuďom podsunúť, ale že tie ceny majú tendenciu klesať. Tak niekto vám vybavil zníženie cien o 0,23 percenta. To je naozaj hodné, hodné veľkého potlesku, nie takého, ale veľkého potlesku. Takže regulátor, ešte keď pokračujem v tom, v tých úspechoch na rok 2014, vyrokoval to, že teplo zostane na tom, kde je. Zhodnoťte sami! A vodné a stočné pôjde hore, odhad niekde na úrovni 1,3 percenta. Čiže ak je úspechom úradu pre reguláciu za 120 mil. na rok tieto fakt prekvapujúce čísla, tak ja si myslím, že ľudia by sa mali začať pýtať, že či to je namieste. Myslím, že keď by sa to konečne niekto začal pýtať, tak odôvodnene. Lebo ja sa to tiež pýtam, že v čom je tá náročnosť správy a chodu vášho úradu stanovená sumou 120 mil. ročne pri tak enormných úspechoch v regulácii, ako dosahujete. Ďakujem pekne.